Απόφαση της Επιτροπής

της 19ης Οκτωβρίου 2001

για ορισμένα μέτρα προστασίας όσον αφορά τον αφθώδη πυρετό στο Ηνωμένο Βασίλειο και για την κατάργηση της απόφασης 2001/356/ΕΚ

[κοινοποιηθείσα υπό τον αριθμό Ε(2001) 3160]

(Κείμενο που παρουσιάζει ενδιαφέρον για τον ΕΟΧ)

(2001/740/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς(1), όπως τροποποιήθηκε την τελευταία φορά με την οδηγία 92/118/ΕΟΚ(2), και ιδίως το άρθρο 10,

την οδηγία 89/662/ΕΟΚ του Συμβουλίου της 11ης Δεκεμβρίου 1989 σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς(3), όπως τροποποιήθηκε τελευταία με την οδηγία 92/118/ΕΟΚ, και ιδίως το άρθρο 9,

Εκτιμώντας τα εξής:

(1) Στο Ηνωμένο Βασίλειο δηλώθηκαν εστίες αφθώδους πυρετού.

(2) Η κατάσταση σχετικά με τον αφθώδη πυρετό στο Ηνωμένο Βασίλειο ενδέχεται να θέσει σε κίνδυνο τις αγέλες άλλων κρατών μελών, ενόψει της διάθεσης στην αγορά και της εμπορίας ζώντων δίχηλων ζώων και ορισμένων προϊόντων τους.

(3) Το Ηνωμένο Βασίλειο έλαβε μέτρα στο πλαίσιο της οδηγίας 85/511/ΕΟΚ του Συμβουλίου, της 18ης Νοεμβρίου 1985, για τη θέσπιση κοινοτικών μέτρων για την καταπολέμηση του αφθώδους πυρετού(4), όπως τροποποιήθηκε τελευταία με την πράξη προσχώρησης της Αυστρίας, της Φινλανδίας και της Σουηδίας και, επιπλέον, θέσπισε πρόσθετα μέτρα στις μολυσμένες περιοχές.

(4) Η κατάσταση της νόσου στο Ηνωμένο Βασίλειο απαιτεί την ενίσχυση των ληφθέντων από το Ηνωμένο Βασίλειο μέτρων ελέγχου όσον αφορά τον αφθώδη πυρετό, με την έγκριση πρόσθετων κοινοτικών μέτρων προστασίας.

(5) Σε συνεργασία με το ενδιαφερόμενο κράτος μέλος, η Επιτροπή εξέδωσε την απόφαση 2001/356/ΕΚ της 4ης Μαΐου 2001, για ορισμένα μέτρα προστασίας από τον αφθώδη πυρετό στο Ηνωμένο Βασίλειο(5), όπως τροποποιήθηκε τελευταία με την απόφαση 2001/708/ΕΚ(6).

(6) Η οδηγία 64/432/ΕΟΚ(7) του Συμβουλίου, όπως τροποποιήθηκε τελευταία με την οδηγία 2000/20/ΕΚ(8), αφορά τα προβλήματα υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών.

(7) Η οδηγία 91/68/ΕΟΚ(9) του Συμβουλίου, όπως τροποποιήθηκε τελευταία με την απόφαση 94/953/ΕΚ(10) της Επιτροπής, αφορά το καθεστώς υγειονομικού ελέγχου που διέπει το ενδοκοινοτικό εμπόριο αιγοπροβάτων.

(8) Η οδηγία 64/433/ΕΟΚ(11) του Συμβουλίου, όπως τροποποιήθηκε τελευταία με την οδηγία 95/23/ΕΚ(12), αφορά τους υγειονομικούς όρους παραγωγής και εμπορίας νωπού κρέατος.

(9) Η οδηγία 94/65/ΕΚ(13) του Συμβουλίου καθορίζει τους υγειονομικούς κανόνες για την παραγωγή και τη διάθεση στην αγορά κιμάδων και παρασκευασμάτων κρέατος.

(10) Η οδηγία 91/495/ΕΟΚ(14) του Συμβουλίου, όπως τροποποιήθηκε τελευταία με την οδηγία 94/65/ΕΚ, αφορά τα υγειονομικά προβλήματα και τα προβλήματα υγειονομικού ελέγχου σχετικά με την παραγωγή και τη διάθεση στην αγορά του κρέατος κουνελιών και του κρέατος εκτρεφομένων θηραμάτων.

(11) Η οδηγία 80/215/ΕΟΚ(15) του Συμβουλίου, όπως τροποποιήθηκε τελευταία με την Πράξη Προσχώρησης της Αυστρίας, της Φινλανδίας και της Σουηδίας, αφορά τα προβλήματα υγειονομικού ελέγχου στον τομέα των ενδοκοινοτικών συναλλαγών προϊόντων με βάση το κρέας.

(12) Η οδηγία 77/99/ΕΟΚ(16) του Συμβουλίου, όπως τροποποιήθηκε τελευταία με την οδηγία 97/76/ΕΚ(17) του Συμβουλίου, αφορά τα υγειονομικά προβλήματα στην παραγωγή και την εμπορία προϊόντων με βάση το κρέας και ορισμένων άλλων προϊόντων ζωικής προέλευσης.

(13) Η οδηγία 92/118/ΕΟΚ(18) του Συμβουλίου, όπως τροποποιήθηκε τελευταία με την οδηγία 2001/7/ΕΚ(19) καθορίζει τους όρους υγειονομικού ελέγχου καθώς και τους υγειονομικούς όρους που διέπουν το εμπόριο και τις εισαγωγές στην Κοινότητα προϊόντων που δεν υπόκεινται, όσον αφορά τους προαναφερόμενους όρους, στις ειδικές κοινοτικές ρυθμίσεις που αναφέρονται στο κεφάλαιο Ι του παραρτήματος Α της οδηγίας 89/662/ΕΟΚ και, όσον αφορά τους παθογόνους παράγοντες, της οδηγίας 90/425/ΕΟΚ.

(14) Η οδηγία 88/407/ΕΟΚ(20) του Συμβουλίου, όπως τροποποιήθηκε τελευταία με την Πράξη Προσχώρησης της Αυστρίας, της Φινλανδίας και της Σουηδίας, καθορίζει τις απαιτήσεις υγειονομικού ελέγχου, που ισχύουν στις ενδοκοινοτικές συναλλαγές και στις εισαγωγές κατεψυγμένου σπέρματος οικόσιτων βοοειδών.

(15) Η οδηγία 89/556/ΕΟΚ(21) του Συμβουλίου, όπως τροποποιήθηκε τελευταία με την Πράξη Προσχώρησης της Αυστρίας, της Φινλανδίας και της Σουηδίας, αφορά τους υγειονομικούς όρους που διέπουν το ενδοκοινοτικό εμπόριο και τις εισαγωγές εμβρύων οικόσιτων βοοειδών από τρίτες χώρες.

(16) Η οδηγία 90/429/ΕΟΚ(22) του Συμβουλίου της 26ης Ιουνίου 1990, όπως τροποποιήθηκε τελευταία με την απόφαση 2000/39/ΕΚ(23) της Επιτροπής, θεσπίζει τις απαιτήσεις υγειονομικού ελέγχου, που ισχύουν στις ενδοκοινοτικές συναλλαγές και στις εισαγωγές σπέρματος οικόσιτων βοοειδών.

(17) Η απόφαση 90/426/ΕΟΚ(24) του Συμβουλίου, όπως τροποποιήθηκε τελευταία με την απόφαση 2001/298/ΕΚ(25) της Επιτροπής, αφορά τους υγειονομικούς όρους που διέπουν τη διακίνηση και τις εισαγωγές ιπποειδών από τρίτες χώρες.

(18) Η απόφαση 2001/304/ΕΚ(26) της Επιτροπής, όπως τροποποιήθηκε με την απόφαση 2001/345/ΕΚ(27) αφορά τη σήμανση και χρήση ορισμένων ζωικών προϊόντων σε σχέση με την απόφαση 2001/172/ΕΚ σχετικά με ορισμένα μέτρα προστασίας από τον αφθώδη πυρετό στο Ηνωμένο Βασίλειο. Τα νωπά κρέατα που φέρουν το υγειονομικό σήμα που προβλέπεται στην απόφαση 2001/304/ΕΚ, διατίθενται στην αγορά μόνο στην Μεγάλη Βρετανία.

(19) Σε ορισμένες περιοχές του Ηνωμένου Βασιλείου που βρίσκονται εντός των περιοχών που αναφέρονται στο παράρτημα Ι, δεν εκδηλώθηκαν, στο πλαίσιο της εν λόγω επιδημίας, κρούσματα του αφθώδους πυρετού, ή οι περιοχές αυτές παρέμειναν απαλλαγμένες από τη νόσο, για διάστημα μεγαλύτερο των 3 μηνών. Κατά συνέπεια, είναι προφανώς σκόπιμο να θεσπιστούν οι όροι για την αποστολή κρεάτων που προέρχονται από ζώα εκμεταλλεύσεων που βρίσκονται σε απαλλαγμένες από τη νόσο περιοχές, από τα τμήματα του εδάφους του Ηνωμένου Βασιλείου που αναφέρονται στο παράρτημα Ι.

(20) Υπάρχουν ενδείξεις ότι είναι σκόπιμο να επιτραπεί, υπό ορισμένους όρους, η αποστολή, από περιοχές που αναφέρονται στο παράρτημα Ι, ορισμένων γαλακτοκομικών προϊόντων που έχουν υποστεί μια διαδικασία ωρίμανσης, συμπεριλαμβανομένης της οξίνισης. Επιπλέον, απαιτούνται διευκρινίσεις όσον αφορά τη θερμική επεξεργασία ορισμένων γαλακτοκομικών προϊόντων.

(21) Εξάλλου, υπάρχουν ενδείξεις ότι είναι σκόπιμο να επεκταθεί η εφαρμογή της σχετικής με το κατεψυγμένο σπέρμα παρέκκλισης, που θεσπίστηκε με την απόφαση 2001/708/ΕΚ, έτσι ώστε να συμπεριληφθεί το κατεψυγμένο σπέρμα χοίρων, που πληροί τις ίδιες υγειονομικές απαιτήσεις όσον αφορά τον αφθώδη πυρετό.

(22) Η απόφαση 2001/356/ΕΚ τροποποιήθηκε επτά φορές και, ως εκ τούτου, φαίνεται σκόπιμο να κωδικοποιηθούν οι διατάξεις της. Κατά συνέπεια, είναι αναγκαία η κατάργηση της απόφασης 2001/356/ΕΚ αλλά, για πρακτικούς λόγους, οποιαδήποτε παραπομπή στις αποφάσεις 2001/172/ΕΚ ή 2001/356/ΕΚ πρέπει να ερμηνεύεται ως παραπομπή στην παρούσα απόφαση. Στο πλαίσιο αυτό, είναι επίσης ενδεδειγμένο να διατηρηθούν χωριστά παραρτήματα Ι και ΙΙ, ενόψει πιθανής περιφερειοποίησης.

(23) Η κατάσταση θα επανεξεταστεί κατά τη συνεδρίαση της Μόνιμης Κτηνιατρικής Επιτροπής, που είναι προγραμματισμένη για τις 6-7 Νοεμβρίου 2001 και τα μέτρα θα προσαρμοστούν εφόσον κριθεί αναγκαίο.

(24) Τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Με την επιφύλαξη των μέτρων που λαμβάνει το Ηνωμένο Βασίλειο στο πλαίσιο της οδηγίας 85/511/ΕΟΚ του Συμβουλίου, το Ηνωμένο Βασίλειο πρέπει να διασφαλίσει τα εξής:

1. ότι δεν μετακινούνται ζώντα βοοειδή, αιγοπρόβατα, χοίροι και άλλα δίχηλα ζώα μεταξύ των τμημάτων εκείνων της επικράτειάς τους, τα οποία αναφέρονται στα παραρτήματα Ι και ΙΙ·

2. ότι δεν αποστέλλονται από ούτε μετακινούνται μέσω των τμημάτων εκείνων της επικράτειάς τους, τα οποία αναφέρονται στα παραρτήματα Ι και ΙΙ, ζώντα βοοειδή, αιγοπρόβατα, χοίροι και άλλα δίχηλα ζώα·

Με την επιφύλαξη των περιορισμών μετακίνησης ευπαθών στη νόσο ζώων εντός και μέσω της Μεγάλης Βρετανίας, που επιβάλλονται από τις αρμόδιες αρχές του Ηνωμένου Βασιλείου και κατά παρέκκλιση από τις διατάξεις της πρώτης παραγράφου, οι αρμόδιες αρχές μπορούν να επιτρέψουν την απευθείας και άνευ διακοπής διαμετακόμιση δίχηλων ζώων μέσω των περιοχών που αναφέρονται στα Παραρτήματα Ι και ΙΙ, μέσω κυρίων οδών και σιδηροδρομικών γραμμών.

3. Τα υγειονομικά πιστοποιητικά που προβλέπονται στην οδηγία 64/432/ΕΟΚ του Συμβουλίου, τα οποία συνοδεύουν τα ζώντα βοοειδή και χοιροειδή, και στην οδηγία 91/68/ΕΟΚ του Συμβουλίου, τα οποία συνοδεύουν ζώντα αιγοπρόβατα, τα οποία αποστέλλονται από τμήματα του εδάφους του Ηνωμένου Βασιλείου, τα οποία δεν περιλαμβάνονται στα παραρτήματα Ι και ΙΙ, σε άλλα κράτη μέλη, θα πρέπει να φέρουν την εξής ένδειξη: "Ζώα που πληρούν τις διατάξεις της απόφασης 2001/172/ΕΚ της Επιτροπής της 1ης Μαρτίου 2001 σχετικά με ορισμένα μέτρα προστασίας από τον αφθώδη πυρετό στο Ηνωμένο Βασίλειο"

4. Στα υγειονομικά πιστοποιητικά που συνοδεύουν δίχηλα ζώα, εκτός εκείνων που καλύπτονται από τα πιστοποιητικά που αναφέρονται στην παράγραφο 3, που αποστέλλονται από τμήματα της επικράτειας του Ηνωμένου Βασιλείου που δεν αναφέρονται στα παραρτήματα Ι και ΙΙ, προς άλλα κράτη μέλη, αναγράφεται η ακόλουθη ένδειξη: "Ζώντα δίχηλα ζώα που πληρούν τις διατάξεις της απόφασης 2001/172/ΕΚ της Επιτροπής της 1ης Μαρτίου 2001 σχετικά με ορισμένα μέτρα προστασίας από τον αφθώδη πυρετό στο Ηνωμένο Βασίλειο"

5. Η μετακίνηση προς άλλα κράτη μέλη, ζώων που συνοδεύονται από το υγειονομικό πιστοποιητικό που αναφέρεται στις παραγράφους 3 και 4, επιτρέπεται μόνο μετά την παρέλευση τριών ημερών από προηγούμενη ειδοποίηση που διαβιβάζεται από την τοπική κτηνιατρική αρχή προς την κεντρική και την τοπική κτηνιατρική αρχή του κράτους μέλους προορισμού.

Άρθρο 2

1. Δεν επιτρέπεται στο Ηνωμένο Βασίλειο να αποστέλλει νωπά κρέατα βοοειδών, αιγοπροβάτων, χοίρων και άλλων δίχηλων ζώων από τα τμήματα εκείνα της επικράτειάς του τα οποία περιλαμβάνονται στο παράρτημα Ι, ή κρέατα που έχουν ληφθεί από ζώα που κατάγονται από τα εν λόγω τμήματα του Ηνωμένου Βασιλείου.

Στο νωπό κρέας που αναφέρεται στο πρώτο εδάφιο, περιλαμβάνεται ο κιμάς και τα παρασκευάσματα κρέατος, όπως ορίζονται στην οδηγία 94/65/ΕΚ του Συμβουλίου.

2. Οι απαγορεύσεις που προβλέπονται στην παράγραφο 1 δεν ισχύουν για:

α) νωπά κρέατα που παρήχθησαν πριν από 1η Φεβρουαρίου 2001, υπό τον όρο ότι τα κρέατα αυτά έχουν σαφώς ταυτοποιηθεί και, μετά την ημερομηνία αυτή, έχουν μεταφερθεί και αποθηκευθεί χωριστά από κρέατα που δεν είναι επιλέξιμα για αποστολή εκτός των περιοχών που αναφέρονται στο παράρτημα Ι·

β) νωπά κρέατα που παρήχθησαν από ζώα τα οποία έχουν εκτραφεί εκτός των περιοχών που αναφέρονται στα παραρτήματα Ι και ΙΙ, και έχουν μεταφερθεί, κατά παρέκκλιση του άρθρου 1 παράγραφος 1, απευθείας και υπό επίσημο έλεγχο, σε σφραγισμένα μεταφορικά μέσα, σε σφαγείο ευρισκόμενο εντός της περιοχής που αναφέρεται στο παράρτημα Ι, εκτός της ζώνης προστασίας, προς άμεση σφαγή. Τα εν λόγω κρέατα πρέπει να διατίθενται μόνον στην αγορά της Μεγάλης Βρετανίας και να πληρούν τους ακόλουθους όρους:

- όλα τα εν λόγω νωπά κρέατα πρέπει να φέρουν υγειονομική σήμανση, σύμφωνα με την απόφαση 2001/304/ΕΚ της Επιτροπής,

- η εγκατάσταση πρέπει να λειτουργεί υπό αυστηρό κτηνιατρικό έλεγχο,

- τα νωπά κρέατα πρέπει να ταυτοποιούνται σαφώς και να μεταφέρονται και να αποθηκεύονται χωριστά από κρέατα που είναι επιλέξιμα για αποστολή εκτός του Ηνωμένου Βασιλείου,

- ο έλεγχος της τήρησης των προαναφερθέντων όρων πρέπει να διεξάγεται από την αρμόδια κτηνιατρική αρχή υπό την εποπτεία των κεντρικών κτηνιατρικών αρχών, οι οποίες διαβιβάζουν στα λοιπά κράτη μέλη και στην Επιτροπή, κατάλογο των εγκαταστάσεων εκείνων τις οποίες ενέκριναν κατ'εφαρμογή των διατάξεων της παρούσας απόφασης.

γ) νωπά κρέατα που παρήχθησαν από εργαστήρια τεμαχισμού που βρίσκονται στην περιοχή που περιλαμβάνεται στο παράρτημα Ι, υπό τους ακόλουθους όρους:

- μόνον τα νωπά κρέατα που περιγράφονται στο εδάφιο (α), ή νωπά κρέατα από ζώα που έχουν εκτραφεί και σφαγεί εκτός της περιοχής που αναφέρεται στο παράρτημα Ι, ή νωπά κρέατα που ελήφθησαν από ζώα που έχουν εκτραφεί και σφαγεί εντός των περιοχών που αναφέρονται στο παράρτημα ΙΙΙ, θα υφίστανται επεξεργασία στην εν λόγω εγκατάσταση, οποιαδήποτε ημέρα. Μετά την επεξεργασία των κρεάτων που δεν πληρούν την απαίτηση αυτή, θα πραγματοποιείται καθαρισμός και απολύμανση.

- όλα τα εν λόγω νωπά κρέατα πρέπει να φέρουν το σήμα καταλληλότητας σύμφωνα με το Κεφάλαιο ΧΙ του Παραρτήματος Ι της οδηγίας 64/433/ΕΟΚ του Συμβουλίου, ή στην περίπτωση κρεάτων άλλων δίχηλων ζώων, το σήμα καταλληλότητας που προβλέπεται στο κεφάλαιο ΙΙΙ του Παραρτήματος Ι της οδηγίας 91/495/ΕΚ,

- η εγκατάσταση θα λειτουργεί υπό αυστηρό κτηνιατρικό έλεγχο,

- τα νωπά κρέατα πρέπει να ταυτοποιούνται σαφώς και να μεταφέρονται και να αποθηκεύονται χωριστά από κρέατα τα οποία δεν είναι επιλέξιμα για αποστολή εκτός των περιοχών που αναφέρονται στο παράρτημα Ι,

- ο έλεγχος της τήρησης των προαναφερθέντων όρων πρέπει να διεξάγεται από την αρμόδια κτηνιατρική αρχή υπό την εποπτεία των κεντρικών κτηνιατρικών αρχών, οι οποίες διαβιβάζουν στα λοιπά κράτη μέλη και στην Επιτροπή κατάλογο των εγκαταστάσεων εκείνων τις οποίες ενέκριναν κατ'εφαρμογή των διατάξεων της παρούσας απόφασης.

δ) νωπά κρέατα που ελήφθησαν από χοιροειδή που έχουν εκτραφεί εντός των περιοχών που αναφέρονται στο Παράρτημα Ι, υπό τους ακόλουθους όρους:

- η αποστολή των κρεάτων αυτών επιτρέπεται από τις αρμόδιες αρχές του Ηνωμένου Βασιλείου,

- δεν έχουν εμφανιστεί κρούσματα αφθώδους πυρετού στην ομάδα χωρών που περιλαμβάνονται στο παράρτημα ΙΙΙ, κατά τις τελευταίες 90 ημέρες,

- κατά τη διάρκεια των τελευταίων 30 ημερών πριν από τη μεταφορά στο σφαγείο, τα ζώα έχουν παραμείνει υπό την επιτήρηση των αρμόδιων κτηνιατρικών αρχών, σε μια εκμετάλλευση ευρισκόμενη εντός των περιοχών που αναφέρονται στο παράρτημα ΙΙΙ, ενώ σε ακτίνα τουλάχιστον 10 km γύρω από την εκμετάλλευση δεν έχουν εμφανιστεί κρούσματα αφθώδους πυρετού, κατά τη διάρκεια τουλάχιστον των τελευταίων 30 ημερών,

- κατά τη διάρκεια των 30 τελευταίων ημερών πριν από τη φόρτωση, δεν έχουν εισέλθει στην εκμετάλλευση που αναφέρεται στο τρίτο εδάφιο, ζώα ευπαθών ειδών στον αφθώδη πυρετό, με εξαίρεση την περίπτωση χοίρων που προέρχονται από μια εκμετάλλευση που πληροί τις απαιτήσεις που προβλέπονται στο τρίτο εδάφιο, περίπτωση στην οποία η ενλόγω περίοδος μπορεί να μειωθεί στις 7 ημέρες,

- τα ζώα έχουν μεταφερθεί, υπό επίσημο έλεγχο, από την εκμετάλλευση που αναφέρεται στο τρίτο εδάφιο, απευθείας στο ορισθέν σφαγείο που ευρίσκεται στις περιοχές που αναφέρονται στο παράρτημα ΙΙΙ, με σφραγισμένα μέσα μεταφοράς που έχουν καθαριστεί και απολυμανθεί πριν από τη φόρτωση,

- τα ζώα έχουν σφαγεί εντός διαστήματος μικρότερου των 24 ωρών από την άφιξη στο σφαγείο, χωριστά από ζώα των οποίων το κρέας δεν είναι επιλέξιμο για αποστολή από τις περιοχές που αναφέρονται στο παράρτημα Ι,

- κατά την επιθεώρηση που διεξάγεται στο σφαγείο από τον επίσημο κτηνίατρο, δεν διαπιστώθηκαν κλινικά συμπτώματα ή μεταθανάτιες ενδείξεις αφθώδους πυρετού,

- το κρέας που προέρχεται από τα εν λόγω ζώα διατηρήθηκε στην εγκατάσταση για διάστημα τουλάχιστον 24 ωρών μετά τη σφαγή,

- όλα τα εν λόγω νωπά κρέατα πρέπει να φέρουν το σήμα καταλληλότητας που προβλέπεται στο κεφάλαιο XI του παραρτήματος Ι της οδηγίας 64/433/ΕΟΚ του Συμβουλίου,

- η εγκατάσταση λειτουργεί υπό αυστηρό κτηνιατρικό έλεγχο,

- στην περίπτωση που έχει διαγνωστεί στην εγκατάσταση η νόσος του αφθώδους πυρετού, κάθε περαιτέρω παρασκευή κρέατος που προορίζεται να αποσταλεί εκτός των περιοχών που αναφέρονται στο παράρτημα Ι, θα επιτρέπεται μόνο μετά από τη σφαγή όλων των ζώων της εγκατάστασης, την απομάκρυνση όλων των κρεάτων και των νεκρών ζώων, τουλάχιστον 24 ώρες μετά την ολοκλήρωση του ολικού καθαρισμού και απολύμανσης των εν λόγω εγκαταστάσεων υπό τον έλεγχο επίσημου κτηνιάτρου,

- τα νωπά κρέατα πρέπει να ταυτοποιούνται σαφώς και να μεταφέρονται και να αποθηκεύονται χωριστά από κρέατα τα οποία δεν είναι επιλέξιμα για αποστολή εκτός των περιοχών που αναφέρονται στο παράρτημα Ι,

- ο έλεγχος της τήρησης των προαναφερθέντων όρων πρέπει να διεξάγεται από την αρμόδια κτηνιατρική αρχή υπό την εποπτεία των κεντρικών κτηνιατρικών αρχών, οι οποίες διαβιβάζουν στα λοιπά κράτη μέλη και στην Επιτροπή, κατάλογο των εγκαταστάσεων εκείνων τις οποίες ενέκριναν κατ'εφαρμογή των διατάξεων της παρούσας απόφασης.

- σε περίπτωση που τα κρέατα αυτά υπόκεινται σε περαιτέρω επεξεργασία σε μια εγκατάσταση κοπής, ισχύουν οι διατάξεις του σημείου γ), δεύτερο έως πέμπτο εδάφιο.

3. Το κρέας που αποστέλλεται από το Ηνωμένο Βασίλειο σε άλλα κράτη μέλη, πρέπει να συνοδεύεται από πιστοποιητικό επίσημου κτηνιάτρου. Το πιστοποιητικό φέρει την ακόλουθη ένδειξη: "Κρέας που πληροί τις διατάξεις της απόφασης 2001/172/ΕΚ της Επιτροπής, της 1ης Μαρτίου 2001, σχετικά με ορισμένα μέτρα προστασίας από τον αφθώδη πυρετό στο Ηνωμένο Βασίλειο"

Άρθρο 3

1. Το Ηνωμένο Βασίλειο δεν επιτρέπεται να αποστέλλει προϊόντα με βάση το κρέας βοοειδών, αιγοπροβάτων, χοίρων και άλλων δίχηλων ζώων, τα οποία προέρχονται από τα τμήματα εκείνα του Ηνωμένου Βασιλείου που περιλαμβάνονται στο παράρτημα Ι ή που έχουν παρασκευασθεί με τη χρήση κρέατος από ζώα που προέρχονται από τα εν λόγω τμήματα της επικράτειας του Ηνωμένου Βασιλείου.

2. Οι απαγορεύσεις που περιγράφονται στην παράγραφο 1, δεν ισχύουν για τα προϊόντα με βάση το κρέας, τα οποία έχουν υποστεί μία από τις επεξεργασίες που καθορίζονται στο άρθρο 4 παράγραφος 1 της οδηγίας 80/215/ΕΟΚ του Συμβουλίου, ή για τα προϊόντα με βάση το κρέας που καθορίζονται στην οδηγία 77/99/ΕΟΚ του Συμβουλίου, τα οποία έχουν υποστεί κατά τη διάρκεια της παρασκευής τους ομοιόμορφη έκθεση σε ολόκληρη την ύλη τους σε τιμή pH μικρότερη από 6.

3. Οι απαγορεύσεις που περιγράφονται στην παράγραφο 1 δεν ισχύουν για:

α) τα προϊόντα με βάση το κρέας που παρασκευάσθηκαν από κρέας που προέρχεται από δίχηλα ζώα που εσφάγησαν προ της 1ης Φεβρουαρίου 2001, υπό τον όρο ότι τα προϊόντα με βάση το κρέας έχουν ταυτοποιηθεί σαφώς και μετά την ημερομηνία αυτή έχουν μεταφερθεί και αποθηκευθεί χωριστά από προϊόντα με βάση το κρέας, τα οποία δεν είναι επιλέξιμα για αποστολή εκτός των περιοχών που αναφέρονται στο παράρτημα Ι·

β) προϊόντα με βάση το κρέας που παρασκευάζονται σε εγκαταστάσεις υπό τους ακόλουθους όρους:

- όλα τα νωπά κρέατα που χρησιμοποιούνται στην εγκατάσταση πρέπει να πληρούν τους όρους του άρθρου 2 παράγραφος 2, στοιχεία α), γ) ή δ),

- όλα τα προϊόντα με βάση το κρέας που χρησιμοποιούνται για την παρασκευή του τελικού προϊόντος, πρέπει να πληρούν τους όρους της παραγράφου α) ή να έχουν παρασκευασθεί από νωπά κρέατα προερχόμενα από ζώα τα οποία έχουν εκτραφεί και σφαγεί εκτός της περιοχής που αναφέρεται στο παράρτημα Ι,

- όλα τα προϊόντα με βάση το κρέας πρέπει να φέρουν το σήμα καταλληλότητας που προβλέπεται στο κεφάλαιο VI του παραρτήματος Β της οδηγίας 77/99/ΕΟΚ,

- η εγκατάσταση λειτουργεί υπό αυστηρό κτηνιατρικό έλεγχο,

- τα προϊόντα με βάση το κρέας πρέπει να έχουν ταυτοποιηθεί σαφώς και να έχουν μεταφερθεί και αποθηκευθεί χωριστά από κρέατα και προϊόντα με βάση το κρέας, τα οποία δεν είναι επιλέξιμα για αποστολή εκτός των περιοχών που αναφέρονται στο παράρτημα Ι,

- ο έλεγχος της τήρησης των προαναφερθέντων όρων πρέπει να διεξάγεται από την αρμόδια αρχή, υπό την ευθύνη των κεντρικών κτηνιατρικών αρχών, οι οποίες διαβιβάζουν στα λοιπά κράτη μέλη και στην Επιτροπή κατάλογο των εγκαταστάσεων τις οποίες ενέκριναν κατ'εφαρμογή των διατάξεων της παρούσας απόφασης.

γ) τα προϊόντα με βάση το κρέας που έχουν παρασκευασθεί σε τμήματα της επικράτειας, τα οποία δεν περιλαμβάνονται στο παράρτημα Ι, με τη χρησιμοποίηση κρέατος που παρήχθη πριν από την 1η Φεβρουαρίου 2001 από τμήματα της επικράτειας που περιλαμβάνονται στο παράρτημα Ι, υπό τον όρο ότι το κρέας και τα προϊόντα με βάση το κρέας ταυτοποιούνται σαφώς και μεταφέρονται και αποθηκεύονται χωριστά από το κρέας και τα προϊόντα με βάση το κρέας, τα οποία δεν είναι επιλέξιμα για αποστολή εκτός των περιοχών που αναφέρονται στο Παράρτημα Ι.

4. Τα προϊόντα με βάση το κρέας που αποστέλλονται από το Ηνωμένο Βασίλειο σε άλλα κράτη μέλη, πρέπει να συνοδεύονται από επίσημο πιστοποιητικό. Το πιστοποιητικό φέρει τις ακόλουθες ενδείξεις: "Προϊόντα με βάση το κρέας που πληρούν τις διατάξεις της απόφασης 2001/172/ΕΚ της Επιτροπής, της 1ης Μαρτίου 2001, σχετικά με ορισμένα μέτρα προστασίας από τον αφθώδη πυρετό στο Ηνωμένο Βασίλειο"

5. Kατά παρέκκλιση των διατάξεων της παραγράφου 4, στην περίπτωση προϊόντων με βάση το κρέας, τα οποία πληρούν τις απαιτήσεις της παραγράφου 2 και έχουν υποστεί μεταποίηση σε εγκατάσταση που εφαρμόζει σύστημα HACCP(28) και ελέγξιμη στερεότυπη λειτουργική διαδικασία, η οποία διασφαλίζει την τήρηση και καταγραφή των προτύπων επεξεργασίας, αρκεί να δηλώνεται η συμμόρφωση προς τις απαιτούμενες προϋποθέσεις της επεξεργασίας που προβλέπεται στην παράγραφο 2, στο εμπορικό παραστατικό που συνοδεύει την αποστολή, το οποίο είναι επικυρωμένο σύμφωνα με το άρθρο 9, παράγραφος 1.

6. Κατά παρέκκλιση των διατάξεων της παραγράφου 4, στην περίπτωση προϊόντων με βάση το κρέας, τα οποία έχουν υποβληθεί σε θερμική επεξεργασία σε ερμητικώς σφραγισμένους περιέκτες, κατά τρόπον ώστε να εξασφαλίζεται η σταθερότητά τους, αρκεί να συνοδεύονται τα εν λόγω προϊόντα από εμπορικό παραστατικό που δηλώνει τη θερμική επεξεργασία που πραγματοποιήθηκε.

Άρθρο 4

1. Το Ηνωμένο Βασίλειο δεν επιτρέπεται να αποστέλλει γάλα, είτε προορίζεται για ανθρώπινη κατανάλωση είτε όχι, από τα τμήματα της επικράτειάς του που αναφέρονται στο παράρτημα Ι.

2. Οι απαγορεύσεις που περιγράφονται στην παράγραφο 1 δεν ισχύουν για το γάλα, είτε προορίζεται για ανθρώπινη κατανάλωση είτε όχι, το οποίο έχει υποβληθεί τουλάχιστον σε:

α) αρχική παστερίωση σύμφωνα με τις προδιαγραφές που καθορίζονται στο κεφάλαιο Ι παράγραφος 3, στοιχείο (β) του παραρτήματος Ι της οδηγίας 92/118/ΕΟΚ και, κατόπιν, δεύτερη θερμική επεξεργασία με παστερίωση σε υψηλή θερμοκρασία, επεξεργασία UHT, αποστείρωση ούτως ώστε να λαμβάνεται αρνητικό αποτέλεσμα στη δοκιμασία υπεροξειδάσης, ή με ξηραντική διαδικασία που περιλαμβάνει θερμική επεξεργασία ισοδύναμου αποτελέσματος με μία εκ των ανωτέρω· ή

β) αρχική παστερίωση σύμφωνα με τις προδιαγραφές που καθορίζονται στο κεφάλαιο Ι παράγραφος 3, στοιχείο (β) του παραρτήματος Ι της οδηγίας 92/118/ΕΟΚ, σε συνδυασμό με επεξεργασία με την οποία το pH μειώνεται κάτω του 6 και διατηρείται στο επίπεδο αυτό επί μία τουλάχιστον ώρα.

3. Οι απαγορεύσεις που περιγράφονται στην παράγραφο 1 δεν ισχύουν για το γάλα που παρασκευάζεται σε εγκαταστάσεις που βρίσκονται στις περιοχές που αναφέρονται στο παράρτημα Ι, υπό τους ακόλουθους όρους:

α) ολόκληρη η ποσότητα γάλακτος που χρησιμοποιείται στην εγκατάσταση πρέπει είτε να πληροί τους όρους της παραγράφου 2, είτε να έχει ληφθεί από ζώα που έχουν εκτραφεί και αρμεχθεί εκτός της περιοχής που αναφέρεται στο παράρτημα 1,

β) η εγκατάσταση λειτουργεί υπό αυστηρό κτηνιατρικό έλεγχο,

γ) το γάλα πρέπει να είναι σαφώς ταυτοποιημένο και να μεταφέρεται και να αποθηκεύεται χωριστά από το γάλα και τα γαλακτοκομικά προϊόντα που δεν είναι επιλέξιμα για αποστολή εκτός των περιοχών που αναφέρονται στο παράρτημα Ι,

δ) η μεταφορά του μη επεξεργασμένου γάλακτος από εκμεταλλεύσεις ευρισκόμενες εκτός των περιοχών που αναφέρονται στο παράρτημα Ι, προς τις προαναφερθείσες εγκαταστάσεις, εκτελείται με οχήματα τα οποία έχουν προηγουμένως υποβληθεί σε καθαρισμό και απολύμανση και δεν ήλθαν στη συνέχεια σε επαφή με εκμεταλλεύσεις, στις περιοχές που αναφέρονται στο παράρτημα Ι, οι οποίες εκτρέφουν είδη ζώων που είναι ευπαθή στον αφθώδη πυρετό,

ε) ο έλεγχος της συμμόρφωσης προς τους προαναφερθέντες όρους διενεργείται από την αρμόδια κτηνιατρική αρχή, υπό την εποπτεία των κεντρικών κτηνιατρικών αρχών, οι οποίες και διαβιβάζουν στα λοιπά κράτη μέλη και στην Επιτροπή κατάλογο των εγκαταστάσεων τις οποίες έχουν εγκρίνει κατ'εφαρμογή των διατάξεων της παρούσας απόφασης.

4. Το γάλα που αποστέλλεται από το Ηνωμένο Βασίλειο σε άλλα κράτη μέλη, πρέπει να συνοδεύεται από επίσημο πιστοποιητικό. Το πιστοποιητικό φέρει την ακόλουθη ένδειξη: "Γάλα που πληροί τις διατάξεις της απόφασης 2001/172/ΕΚ της Επιτροπής, της 1ης Μαρτίου 2001, σχετικά με ορισμένα μέτρα προστασίας από τον αφθώδη πυρετό στο Ηνωμένο Βασίλειο."

5. Kατά παρέκκλιση των διατάξεων της παραγράφου 4, στην περίπτωση γάλακτος το οποίο πληροί τις απαιτήσεις της παραγράφου 2 στοιχεία (α) ή (β) και έχει υποστεί επεξεργασία σε εγκατάσταση, που εφαρμόζει σύστημα HACCP και ελέγξιμη στερεότυπη λειτουργική διαδικασία, που διασφαλίζει την τήρηση και καταγραφή των προτύπων επεξεργασίας, αρκεί να δηλώνεται η συμμόρφωση προς τις απαιτούμενες προϋποθέσεις της επεξεργασίας που προβλέπεται στην παράγραφο 2 στοιχεία (α) ή (β) στο εμπορικό παραστατικό που συνοδεύει την αποστολή, το οποίο είναι επικυρωμένο σύμφωνα με το άρθρο 9 παράγραφος 1.

6. Κατά παρέκκλιση των διατάξεων της παραγράφου 4, στην περίπτωση γάλακτος το οποίο πληροί τις απαιτήσεις της παραγράφου 2 στοιχεία α) ή β) και το οποίο έχει υποβληθεί σε επεξεργασία σε ερμητικώς σφραγισμένους περιέκτες, κατά τρόπον ώστε να εξασφαλίζεται η σταθερότητά του, αρκεί να συνοδεύεται το γάλα από εμπορικό παραστατικό που δηλώνει τη θερμική επεξεργασία που εφαρμόσθηκε.

Άρθρο 5

1. Το Ηνωμένο Βασίλειο δεν επιτρέπει την αποστολή γαλακτοκομικών προϊόντων, είτε προορίζονται για ανθρώπινη κατανάλωση είτε όχι, από τα τμήματα της επικράτειάς του που αναφέρονται στο παράρτημα Ι.

2. Οι απαγορεύσεις που περιγράφονται στην παράγραφο 1 δεν ισχύουν για γαλακτοκομικά προϊόντα, είτε προορίζονται για ανθρώπινη κατανάλωση είτε όχι:

α) που παρήχθησαν πριν από την 1η Φεβρουαρίου 2001·

β) που παρασκευάστηκαν από γάλα το οποίο πληροί τις διατάξεις του άρθρου 4 παράγραφος 2 ή 3·

γ) για εξαγωγή σε τρίτη χώρα, στην οποία οι όροι εισαγωγής επιτρέπουν να υπόκεινται τα εν λόγω προϊόντα σε διαφορετική επεξεργασία από εκείνη που προβλέπεται στην παρούσα απόφαση, η οποία διασφαλίζει την απενεργοποίηση του ιού του αφθώδους πυρετού.

3. Οι απαγορεύσεις που αναφέρονται στην παράγραφο 1 δεν ισχύουν για γαλακτοκομικά προϊόντα που προορίζονται για ανθρώπινη κατανάλωση:

α) που παρήχθησαν από γάλα με pH μικρότερο από 7.0 και έχουν υποστεί θερμική επεξεργασία σε θερμοκρασία τουλάχιστον 72 οC για 15 δευτερόλεπτα τουλάχιστον, εφόσον η επεξεργασία αυτή δεν ήταν αναγκαία για τελικά προϊόντα, των οποίων τα συστατικά πληρούν τους αντίστοιχους υγειονομικούς όρους που καθορίζονται στην παρούσα απόφαση·

β) που παρήχθησαν από μη επεξεργασμένο γάλα βοοειδών ή αιγοπροβάτων, που έχουν εκτραφεί για διάστημα τουλάχιστον 30 ημερών, σε μια εγκατάσταση ευρισκόμενη εντός μιας περιοχής που αναφέρεται στο παράρτημα Ι, στο κέντρο ενός κύκλου ακτίνας τουλάχιστον 10 km, όπου δεν εμφανίστηκαν κρούσματα αφθώδους πυρετού κατά τη διάρκεια 30 ημερών πριν από την παραγωγή του μη επεξεργασμένου γάλακτος, και που υποβλήθηκαν σε μια διαδικασία ωρίμανσης για 90 ημέρες τουλάχιστον, κατά την οποία το pH μειώθηκε κάτω από 6.0 σε όλη την ουσία και η κρούστα τους έχει υποβληθεί σε επεξεργασία με 0,2 % κιτρικού οξέος, αμέσως πριν από την πρώτη ή τη δεύτερη συσκευασία.

4. Οι απαγορεύσεις που περιγράφονται στην παράγραφο 1 δεν ισχύουν για:

α) γαλακτοκομικά προϊόντα, τα οποία παρασκευάστηκαν σε εγκαταστάσεις που βρίσκονται στις περιοχές που εμφαίνονται στο παράρτημα Ι, υπό τους ακόλουθους όρους:

- ολόκληρη η ποσότητα γάλακτος που χρησιμοποιείται στην εγκατάσταση, είτε πρέπει να πληροί τους όρους του άρθρου 4 παράγραφος 2, είτε να προέρχεται από ζώα που βρίσκονται εκτός της περιοχής που αναφέρεται στο παράρτημα Ι,

- όλα τα γαλακτοκομικά προϊόντα που χρησιμοποιούνται για την παραγωγή του τελικού προϊόντος πρέπει, είτε να πληρούν τους όρους της παραγράφου 2 στοιχείο α) ή β), είτε να παρασκευάζονται από γάλα ζώων που βρίσκονται εκτός της περιοχής που αναφέρεται στο παράρτημα Ι,

- τα γαλακτοκομικά προϊόντα προορίζονται αποκλειστικά για ανθρώπινη κατανάλωση και όλα τα γαλακτοκομικά προϊόντα που χρησιμοποιούνται για την παρασκευή του τελικού προϊόντος, είτε θα πληρούν τους όρους του πρώτου και δεύτερου εδαφίου ανωτέρω, είτε θα πληρούν τους όρους της παραγράφου 1,

- η εγκατάσταση λειτουργεί υπό αυστηρό κτηνιατρικό έλεγχο,

- τα γαλακτοκομικά προϊόντα πρέπει να ταυτοποιούνται σαφώς και να μεταφέρονται και να αποθηκεύονται χωριστά από το γάλα και τα γαλακτοκομικά προϊόντα τα οποία δεν είναι επιλέξιμα για αποστολή εκτός των περιοχών που αναφέρονται στο παράρτημα Ι,

- ο έλεγχος της τήρησης των προαναφερθέντων όρων πρέπει να διεξάγεται από την αρμόδια αρχή, υπό την ευθύνη των κεντρικών κτηνιατρικών αρχών, οι οποίες διαβιβάζουν στα λοιπά κράτη μέλη και στην Επιτροπή κατάλογο των εγκαταστάσεων τις οποίες ενέκριναν κατ' εφαρμογή των διατάξεων της παρούσας απόφασης.

β) γαλακτοκομικά προϊόντα που παρασκευάστηκαν στα τμήματα της επικράτειας που βρίσκονται εκτός των περιοχών που αναφέρονται στο παράρτημα Ι, με τη χρησιμοποίηση γάλακτος που παρήχθη πριν από την 1η Φεβρουαρίου 2001 από τμήματα της επικράτειας που αναφέρονται στο παράρτημα Ι, υπό τον όρο ότι τα γαλακτοκομικά προϊόντα ταυτοποιούνται σαφώς και μεταφέρονται και αποθηκεύονται χωριστά από τα γαλακτοκομικά προϊόντα που δεν είναι επιλέξιμα για αποστολή εκτός των περιοχών που αναφέρονται στο παράρτημα Ι.

5. Τα γαλακτοκομικά προϊόντα που αποστέλλονται από το Ηνωμένο Βασίλειο σε άλλα κράτη μέλη, πρέπει να συνοδεύονται από επίσημο πιστοποιητικό. Το πιστοποιητικό φέρει την ακόλουθη ένδειξη: "Γαλακτοκομικά προϊόντα που πληρούν τις διατάξεις της απόφασης 2001/172/ΕΚ της Επιτροπής, της 1ης Μαρτίου 2001, σχετικά με ορισμένα μέτρα προστασίας από τον αφθώδη πυρετό στο Ηνωμένο Βασίλειο."

6. Kατά παρέκκλιση των διατάξεων της παραγράφου 5, στην περίπτωση γαλακτοκομικών προϊόντων που πληρούν τις απαιτήσεις των παραγράφων 2 στοιχεία (α) και (β), 3 και 4 και έχουν υποστεί επεξεργασία σε εγκατάσταση, που εφαρμόζει σύστημα HACCP και ελέγξιμη στερεότυπη λειτουργική διαδικασία, που διασφαλίζει την τήρηση και καταγραφή των προτύπων επεξεργασίας, αρκεί να δηλώνεται η συμμόρφωση προς τις απαιτούμενες προϋποθέσεις της επεξεργασίας, που προβλέπονται στις παραγράφους 2 στοιχεία (α) και (β), 3 και 4, στο εμπορικό παραστατικό που συνοδεύει την αποστολή, το οποίο είναι επικυρωμένο σύμφωνα με το άρθρο 9 παράγραφος 1.

7. Κατά παρέκκλιση των διατάξεων της παραγράφου 5, στην περίπτωση γαλακτοκομικών προϊόντων τα οποία πληρούν τις απαιτήσεις των παραγράφων 2 στοιχεία α) και β), 3 και 4 και έχουν υποβληθεί σε επεξεργασία σε ερμητικώς σφραγισμένους περιέκτες, κατά τρόπον ώστε να εξασφαλίζεται η σταθερότητά τους, αρκεί να συνοδεύονται τα εν λόγω προϊόντα από εμπορικό παραστατικό που δηλώνει τη θερμική επεξεργασία που εφαρμόσθηκε.

Άρθρο 6

1. Το Ηνωμένο Βασίλειο δεν επιτρέπει την αποστολή σπέρματος, ωαρίων και εμβρύων βοοειδών, αιγοπροβάτων, χοίρων και άλλων δίχηλων ζώων, από τα τμήματα εκείνα της επικράτειάς του που αναφέρονται στο παράρτημα Ι, προς άλλα τμήματα της επικράτειας του Ηνωμένου Βασιλείου.

2. Το Ηνωμένο Βασίλειο δεν αποστέλλει σπέρμα, ωάρια και έμβρυα βοοειδών, αιγοπροβάτων, χοίρων και άλλων δίχηλων ζώων από τα τμήματα εκείνα της επικράτειάς του που αναφέρονται στα παραρτήματα Ι και ΙΙ.

3. Οι απαγορεύσεις των παραγράφων 1 και 2 δεν ισχύουν:

α) για το κατεψυγμένο σπέρμα βοοειδών και χοίρων που παρήχθη πριν από την 1η Φεβρουαρίου 2001·

β) για το κατεψυγμένο σπέρμα βοοειδών και χοίρων και τα έμβρυα βοοειδών, που έχουν εισαχθεί στο Ηνωμένο Βασίλειο σύμφωνα με τους όρους που καθορίζονται στις οδηγίες 88/407/ΕΟΚ, 90/429/ΕΟΚ και 89/556/ΕΟΚ αντίστοιχα, και το οποίο/τα οποία μετά την εισαγωγή τους στο Ηνωμένο Βασίλειο έχει/έχουν αποθηκευτεί και μεταφερθεί χωριστά από το σπέρμα και τα έμβρυα, που δεν είναι επιλέξιμα για αποστολή, σύμφωνα με τις παραγράφους 1 και 2·

γ) για το κατεψυγμένο σπέρμα βοοειδών και χοίρων, που έχει παραχθεί σύμφωνα με τις διατάξεις των οδηγιών 88/407/ΕΟΚ και 90/429/ΕΟΚ αντίστοιχα, μετά τις 30 Σεπτεμβρίου 2001 και πληροί τους ακόλουθους συμπληρωματικούς όρους:

- ο ταύρος ή κάπρος δότης δεν παρουσίαζε κλινικά συμπτώματα της νόσου του αφθώδους πυρετού, κατά την ημέρα συλλογής του σπέρματος·

- ο ταύρος ή κάπρος δότης έχει παραμείνει, τουλάχιστον για τρεις μήνες πριν από τη συλλογή του σπέρματος, στο εγκεκριμένο κέντρο συλλογής σπέρματος και η εν λόγω περίοδος παραμονής μπορεί να συμπεριλαμβάνει περίοδο απομόνωσης τουλάχιστον 30 ημερών, σε παρακείμενο κατάλυμα απομόνωσης·

- κανένα ζώο δεν έχει εισέλθει στο εγκεκριμένο κέντρο συλλογής σπέρματος, κατά τις τελευταίες 30 ημέρες πριν από τη συλλογή του σπέρματος·

- το κέντρο συλλογής σπέρματος ήταν απαλλαγμένο από τον αφθώδη πυρετό για τουλάχιστον τρεις μήνες και δεν παρουσιάστηκε κανένα κρούσμα αφθώδους πυρετού σε ακτίνα 10 χιλιομέτρων γύρω από το κέντρο συλλογής σπέρματος, επί 30 ημέρες πριν και μετά τη συλλογή του σπέρματος·

- κανένα ζώο στο κέντρο συλλογής σπέρματος δεν έχει εμβολιαστεί κατά του αφθώδους πυρετού,

- ο ταύρος ή κάπρος δότης είχε αρνητική αντίδραση στη δοκιμασία ανίχνευσης αντισωμάτων κατά του ιού του αφθώδους πυρετού, που διενεργήθηκε τουλάχιστον 21 ημέρες μετά τη συλλογή του τελευταίου σπέρματος της αποστολής και τα αρνητικά αποτελέσματα της δοκιμασίας πρέπει να είναι διαθέσιμα πριν από την αποστολή του σπέρματος·

- το κατεψυγμένο σπέρμα αποθηκεύθηκε για περίοδο τουλάχιστον 30 ημερών, μεταξύ της συλλογής και της αποστολής, και κατά τη διάρκεια της περιόδου αυτής, κανένα ζώο στο κέντρο συλλογής σπέρματος, όπου παρέμεινε ο ταύρος ή κάπρος δότης, δεν παρουσίασε τυχόν συμπτώματα αφθώδους πυρετού·

- το σπέρμα συλλέγεται, μεταποιείται και αποθηκεύεται χωριστά από το σπέρμα το οποίο δεν είναι επιλέξιμο για αποστολή, σύμφωνα με τις παραγράφους 1 και 2·

- όλο το σπέρμα που έχει συλλεχθεί, μεταποιηθεί και καταψυχθεί στο κέντρο συλλογής, αποστέλλεται από το κέντρο συλλογής σπέρματος, κατά τρόπο που να αποφεύγονται τυχόν κίνδυνοι εισαγωγής του αφθώδους πυρετού στο κέντρο.

Πριν από την αποστολή του σπέρματος, το Ηνωμένο Βασίλειο διαβιβάζει στην Επιτροπή και στα λοιπά κράτη μέλη, τον κατάλογο των εγκεκριμένων κέντρων για τους σκοπούς της παραγράφου αυτής.

4. Το υγειονομικό πιστοποιητικό που προβλέπεται στην οδηγία 88/407/ΕΟΚ του Συμβουλίου και το οποίο συνοδεύει το κατεψυγμένο σπέρμα βοοειδών που αποστέλλεται από το Ηνωμένο Βασίλειο σε άλλα κράτη μέλη, πρέπει να φέρει την ακόλουθη ένδειξη: "Κατεψυγμένο σπέρμα βοοειδών που πληροί τις διατάξεις της απόφασης 2001/172/ΕΚ της Επιτροπής, της 1ης Μαρτίου 2001, σχετικά με ορισμένα μέτρα προστασίας από τον αφθώδη πυρετό στο Ηνωμένο Βασίλειο"

5. Το υγειονομικό πιστοποιητικό που προβλέπεται στην οδηγία 90/429/ΕΟΚ του Συμβουλίου και το οποίο συνοδεύει το κατεψυγμένο σπέρμα χοίρων, που αποστέλλεται από το Ηνωμένο Βασίλειο σε άλλα κράτη μέλη, πρέπει να φέρει την ακόλουθη ένδειξη: "Κατεψυγμένο σπέρμα χοίρων που πληροί τις διατάξεις της απόφασης 2001/740/ΕΚ της Επιτροπής, της 19ης Οκτωβρίου 2001 σχετικά με ορισμένα μέτρα προστασίας από τον αφθώδη πυρετό στο Ηνωμένο Βασίλειο"

6. Το υγειονομικό πιστοποιητικό που προβλέπεται στην οδηγία 89/556/ΕΟΚ του Συμβουλίου και το οποίο συνοδεύει τα έμβρυα βοοειδών, που αποστέλλονται από το Ηνωμένο Βασίλειο σε άλλα κράτη μέλη, πρέπει να φέρει την ακόλουθη ένδειξη: "Έμβρυα βοοειδών που πληρούν τις διατάξεις της απόφασης 2001/172/ΕΚ της Επιτροπής, της 1ης Μαρτίου 2001, σχετικά με ορισμένα μέτρα προστασίας από τον αφθώδη πυρετό στο Ηνωμένο Βασίλειο"

Άρθρο 7

1. Το Ηνωμένο Βασίλειο δεν επιτρέπει την αποστολή δερμάτων και προβιών βοοειδών, αιγών, προβάτων, χοίρων και άλλων δίχηλων ζώων, από τα τμήματα εκείνα της επικράτειάς του που αναφέρονται στο Παράρτημα Ι.

2. Η απαγόρευση αυτή δεν ισχύει για δέρματα και προβιές που παρήχθησαν πριν από την 1η Φεβρουαρίου 2001, ή που πληρούν τις απαιτήσεις της παραγράφου 1 μέρος Α, περιπτώσεις 2 έως 5, ή της παραγράφου 1 μέρος Β, περιπτώσεις 3 και 4 του κεφαλαίου 3 του Παραρτήματος 1 της οδηγίας 92/118/ΕΟΚ. Πρέπει να λαμβάνεται μέριμνα ώστε να γίνεται πραγματικός διαχωρισμός μεταξύ των κατεργασμένων και των ακατέργαστων δερμάτων και προβιών.

3. Το Ηνωμένο Βασίλειο εξασφαλίζει ότι τα δέρματα και οι προβιές βοοειδών, αιγών, προβάτων, χοίρων και άλλων δίχηλων ζώων, που αποστέλλονται σε άλλα κράτη μέλη, συνοδεύονται από πιστοποιητικό στο οποίο αναγράφονται τα εξής: "Δέρματα και προβιές που πληρούν τις διατάξεις της απόφασης 2001/172/ΕΚ της Επιτροπής, της 1ης Μαρτίου 2001, σχετικά με ορισμένα μέτρα προστασίας από τον αφθώδη πυρετό στο Ηνωμένο Βασίλειο"

4. Kατά παρέκκλιση των διατάξεων της παραγράφου 3, στην περίπτωση δερμάτων και προβιών που πληρούν τις απαιτήσεις της παραγράφου 1 μέρος A περιπτώσεις 2 έως 5 του κεφαλαίου 3 του παραρτήματος I της οδηγίας 92/118/ΕΟΚ, αρκεί να συνοδεύονται από εμπορικό παραστατικό στο οποίο να δηλώνεται η τήρηση των απαιτούμενων όρων σχετικά με την επεξεργασία, που προβλέπονται στην παράγραφο 1 μέρος A περιπτώσεις 2 έως 5 του κεφαλαίου 3 του παραρτήματος I της οδηγίας 92/118/ΕΟΚ.

5. Kατά παρέκκλιση των διατάξεων της παραγράφου 3, στην περίπτωση δερμάτων και προβιών που πληρούν τις απαιτήσεις της παραγράφου 1 μέρος Β, περιπτώσεις 3 και 4 του κεφαλαίου 3 του παραρτήματος I της οδηγίας 92/118/ΕΟΚ, αρκεί να δηλώνεται η τήρηση των όρων επεξεργασίας, που προβλέπονται στην παράγραφο 1 μέρος Β, περιπτώσεις 3 και 4 του κεφαλαίου 3 του παραρτήματος I της οδηγίας 92/118/ΕΟΚ, στο εμπορικό παραστατικό που συνοδεύει την αποστολή, το οποίο είναι επικυρωμένο σύμφωνα με το άρθρο 9 παράγραφος 1.

Άρθρο 8

1. Το Ηνωμένο Βασίλειο δεν επιτρέπει την αποστολή ζωικών προϊόντων, τα οποία προέρχονται από βοοειδή, πρόβατα, αίγες, χοίρους και άλλα δίχηλα ζώα, που δεν αναφέρονται στα άρθρα 2, 3, 4, 5, 6 και 7, και τα οποία παρήχθησαν μετά την 1η Φεβρουαρίου 2001 από τα τμήματα εκείνα της επικράτειάς του που αναφέρονται στο παράρτημα Ι.

Το Ηνωμένο Βασίλειο δεν επιτρέπει την αποστολή κόπρου από τα τμήματα εκείνα της επικράτειάς του που αναφέρονται στο παράρτημα Ι.

2. Οι απαγορεύσεις που αναφέρονται στην παράγραφο 1 πρώτο εδάφιο, δεν ισχύουν για:

α) τα ζωικά προϊόντα που έχουν υποβληθεί σε:

- θερμική επεξεργασία εντός ερμητικώς σφραγισμένου περιέκτη, με τιμή Fo 3,00 ή ανώτερη, ή,

- θερμική επεξεργασία κατά την οποία η εσωτερική θερμοκρασία του προϊόντος ανέρχεται στους 70 οC τουλάχιστον·

β) αίμα και προϊόντα αίματος, όπως ορίζονται στο κεφάλαιο 7 του παραρτήματος Ι της οδηγίας 92/118/ΕΟΚ του Συμβουλίου, που έχουν υποβληθεί σε μία τουλάχιστον από τις εξής επεξεργασίες:

- θερμική επεξεργασία σε θερμοκρασία 65 οC επί τρεις τουλάχιστον ώρες, την οποία ακολουθεί έλεγχος αποτελεσματικότητας,

- ακτινοβόληση έντασης 2,5 megarads ή με ακτίνες γάμα, την οποία ακολουθεί έλεγχος αποτελεσματικότητας,

- μεταβολή του pH σε pH 5 ή χαμηλότερο επί δύο τουλάχιστον ώρες, την οποία ακολουθεί έλεγχος αποτελεσματικότητας·

- επεξεργασία που προβλέπεται στο κεφάλαιο 4 του παραρτήματος Ι της οδηγίας 92/118/ΕΟΚ·

γ) λαρδί και τετηγμένα λίπη, τα οποία έχουν υποβληθεί στη θερμική επεξεργασία που προβλέπεται στην παράγραφο 2 μέρος A του κεφαλαίου 9 του παραρτήματος I της οδηγίας 92/118/ΕΟΚ του Συμβουλίου·

δ) έντερα ζώων στα οποία ισχύουν κατ' αναλογία οι διατάξεις της παραγράφου B του κεφαλαίου 2 του παραρτήματος I της οδηγίας 92/118/ΕΟΚ του Συμβουλίου·

ε) μαλλί προβάτων, τρίχες μηρυκαστικών και χοίρων, που έχουν υποστεί εργοστασιακή πλύση ή έχουν παραχθεί από δέψη και μαλλί προβάτων, τρίχες μηρυκαστικών και χοίρων που δεν έχουν υποστεί καμία επεξεργασία, βρίσκονται σε ξηρή κατάσταση και σε ασφαλή, κλειστή συσκευασία·

στ) ημιυδαρείς και αποξηραμένες τροφές ζώων συντροφιάς οι οποίες πληρούν τις απαιτήσεις αντιστοίχως των παραγράφων 2 και 3 του κεφαλαίου 4 του παραρτήματος Ι της οδηγίας 92/118/ΕΟΚ·

ζ) σύνθετα προϊόντα που δεν υποβάλλονται σε περαιτέρω επεξεργασία, τα οποία περιέχουν προϊόντα ζωικής προέλευσης, εφόσον η επεξεργασία αυτή δεν ήταν αναγκαία για τελικά προϊόντα, των οποίων τα συστατικά πληρούν τους αντίστοιχους υγειονομικούς όρους που καθορίζονται στην παρούσα απόφαση·

η) κυνηγετικά τρόπαια σύμφωνα με την παράγραφο 2 στοιχείο β) του μέρους Β του κεφαλαίου 13 του παραρτήματος Ι της οδηγίας 92/118/ΕΟΚ του Συμβουλίου·

θ) συσκευασμένα προϊόντα που προορίζονται για χρήση στη διάγνωση in-vitro ή ως εργαστηριακά αντιδραστήρια.

3. Το Ηνωμένο Βασίλειο εξασφαλίζει ότι τα αναφερόμενα στην παράγραφο 2 ζωικά προϊόντα συνοδεύονται, σε περίπτωση αποστολής σε άλλα κράτη μέλη, από επίσημο πιστοποιητικό το οποίο φέρει την ακόλουθη ένδειξη: "Ζωικά προϊόντα που πληρούν τις διατάξεις της απόφασης 2001/172/ΕΚ της Επιτροπής, της 1ης Μαρτίου 2001, για ορισμένα μέτρα προστασίας όσον αφορά τον αφθώδη πυρετό στο Ηνωμένο Βασίλειο"

4. Κατά παρέκκλιση των διατάξεων της παραγράφου 3, στην περίπτωση προϊόντων που αναφέρονται στην παράγραφο 2 στοιχεία (β), (γ) και (δ), αρκεί να επικυρώνεται σύμφωνα με το άρθρο 9, η τήρηση των όρων επεξεργασίας, που αναφέρονται στο εμπορικό παραστατικό, το οποίο απαιτείται σύμφωνα με την σχετική κοινοτική νομοθεσία.

5. Κατά παρέκκλιση των διατάξεων της παραγράφου 3, στην περίπτωση προϊόντων που αναφέρονται στην παράγραφο 2 στοιχείο (ε), αρκεί να συνοδεύονται τα προϊόντα από εμπορικό παραστατικό, που δηλώνει είτε την εργοστασιακή πλύση ή την προέλευση από δέψη, είτε την τήρηση των όρων που προβλέπονται στις παραγράφους 2 και 4 του κεφαλαίου 15, του παραρτήματος Ι, της οδηγίας 92/118/ΕΟΚ του Συμβουλίου.

6. Κατά παρέκκλιση των διατάξεων της παραγράφου 3, στην περίπτωση των προϊόντων που αναφέρονται στην παράγραφο 2 στοιχείο (ζ), τα οποία έχουν παραχθεί σε εγκατάσταση που εφαρμόζει σύστημα HACCP και ελέγξιμη στερεότυπη λειτουργική διαδικασία, που διασφαλίζει ότι τα προεπεξεργασμένα συστατικά πληρούν τους αντίστοιχους υγειονομικούς όρους που προβλέπονται στην παρούσα απόφαση, αρκεί να δηλώνεται τούτο στο εμπορικό παραστατικό που συνοδεύει την αποστολή, το οποίο είναι επικυρωμένο σύμφωνα με το άρθρο 9 παράγραφος 1.

7. Κατά παρέκκλιση των διατάξεων της παραγράφου 3, στην περίπτωση των προϊόντων που αναφέρονται στην παράγραφο 2 στοιχείο θ), αρκεί να συνοδεύονται τα προϊόντα από εμπορικό παραστατικό, στο οποίο δηλώνεται ότι τα προϊόντα προορίζονται για χρήση στη διάγνωση in-vitro ή ως εργαστηριακά αντιδραστήρια, υπό τον όρο ότι τα προϊόντα φέρουν τη σαφή επισήμανση "μόνο για χρήση στη διάγνωση in-vitro" ή "μόνο για εργαστηριακή χρήση".

Άρθρο 9

1. Σε περίπτωση παραπομπής στο παρόν άρθρο, οι αρμόδιες αρχές του Ηνωμένου Βασιλείου εξασφαλίζουν ότι το εμπορικό παραστατικό που απαιτείται από την κοινοτική νομοθεσία για το ενδοκοινοτικό εμπόριο, επικυρώνεται με την επισύναψη αντιγράφου επίσημου πιστοποιητικού, στο οποίο αναφέρεται ότι η παραγωγική διαδικασία ελέγχθηκε και διαπιστώθηκε ότι πληροί τις ενδεδειγμένες απαιτήσεις της κοινοτικής νομοθεσίας και είναι κατάλληλη για την καταστροφή του ιού του αφθώδους πυρετού, ή ότι τα συγκεκριμένα προϊόντα έχουν παραχθεί από προεπεξεργασμένα υλικά που διέθεταν σχετική πιστοποίηση και ότι έχουν προβλεφθεί διατάξεις για την αποφυγή της πιθανής επιμόλυνσης με τον ιό του αφθώδους πυρετού, μετά την επεξεργασία.

Η επαληθευτική αυτή πιστοποίηση της παραγωγικής διαδικασίας περιέχει παραπομπή στην παρούσα απόφαση, ισχύει για 30 ημέρες, αναφέρει την ημερομηνία λήξης και μπορεί να ανανεωθεί μετά από επιθεώρηση της εγκατάστασης.

2. Στην περίπτωση προϊόντων που προορίζονται για λιανική πώληση στον τελικό καταναλωτή, οι αρμόδιες αρχές του Ηνωμένου Βασιλείου μπορούν να επιτρέπουν μικτά φορτία προϊόντων, εκτός των νωπών κρεάτων, των κιμάδων και των παρασκευασμάτων με βάση το κρέας, καθένα από τα οποία είναι επιλέξιμο για αποστολή σύμφωνα με την παρούσα απόφαση, τα οποία πρέπει να συνοδεύονται από εμπορικό έγγραφο, που είναι επικυρωμένο εφόσον επισυνάπτεται αντίγραφο επίσημου κτηνιατρικού πιστοποιητικού, που βεβαιώνει ότι οι εγκαταστάσεις αποστολής διαθέτουν σύστημα που διασφαλίζει ότι τα προϊόντα μπορούν να αποσταλούν μόνο εφόσον είναι δυνατός ο βάσει εγγράφων εντοπισμός της προέλευσής τους, σύμφωνα με την παρούσα απόφαση και ότι το σύστημα αυτό έχει ελεγχθεί και κριθεί ικανοποιητικό. Η πιστοποίηση επαλήθευσης του συστήματος εντοπισμού, πρέπει να περιλαμβάνει παραπομπή στην παρούσα απόφαση, να ισχύει επί 30 ημέρες, να δηλώνει την ημερομηνία λήξης και να είναι ανανεώσιμη μόνο μετά από έλεγχο της εγκατάστασης, με ικανοποιητικά αποτελέσματα. Οι αρμόδιες αρχές του Ηνωμένου Βασιλείου κοινοποιούν στα λοιπά κράτη μέλη και στην Επιτροπή, τον κατάλογο των εγκαταστάσεων που έχουν εγκρίνει σύμφωνα με τις παρούσες διατάξεις.

Άρθρο 10

1. Το Ηνωμένο Βασίλειο εξασφαλίζει ότι τα οχήματα τα οποία έχουν χρησιμοποιηθεί για τη μεταφορά ζώντων ζώων στις περιοχές που αναφέρονται στα παραρτήματα Ι και ΙΙ, καθαρίζονται και απολυμαίνονται μετά από κάθε μεταφορά και παρουσιάζει αποδεικτικά στοιχεία για την εν λόγω απολύμανση.

2. Το Ηνωμένο Βασίλειο μεριμνά ώστε οι μεταφορείς των λιμένων εξόδου του Ηνωμένου Βασιλείου, να εξασφαλίζουν την απολύμανση των ελαστικών των οδικών οχημάτων που αναχωρούν από το Ηνωμένο Βασίλειο.

Άρθρο 11

Οι απαγορεύσεις που προβλέπονται στα άρθρα 3, 4, 5 και 8 δεν ισχύουν για την αποστολή, από τα τμήματα της επικράτειας του Ηνωμένου Βασιλείου που αναφέρονται στο παράρτημα Ι, των προϊόντων που αναφέρονται στα άρθρα 3, 4, 5 και 8, εάν τα εν λόγω προϊόντα:

- είτε δεν παρήχθησαν στο Ηνωμένο Βασίλειο και παρέμειναν στην αρχική συσκευασία τους, στην οποία αναφέρεται η χώρα καταγωγής των προϊόντων, ή

- παρήχθησαν σε εγκεκριμένη εγκατάσταση, η οποία βρίσκεται στα τμήματα της επικράτειας του Ηνωμένου Βασιλείου, που αναφέρονται στο παράρτημα Ι, από προεπεξεργασμένα προϊόντα καταγωγής εκτός των περιοχών αυτών, τα οποία, μετά την εισαγωγή τους στην επικράτεια του Ηνωμένου Βασιλείου, έχουν μεταφερθεί, αποθηκευθεί και υποβληθεί σε επεξεργασία χωριστά από τα προϊόντα που δεν είναι επιλέξιμα για αποστολή εκτός των περιοχών που αναφέρονται στο παράρτημα Ι και συνοδεύονται από εμπορικό παραστατικό ή επίσημο πιστοποιητικό, σύμφωνα με την παρούσα απόφαση.

Άρθρο 12

1. Το Ηνωμένο Βασίλειο εξασφαλίζει ότι τα ιπποειδή που αποστέλλονται από τα τμήματα εκείνα της επικράτειάς του που αναφέρονται στα παραρτήματα Ι και ΙΙ, σε άλλα τμήματα της επικράτειάς του ή σε άλλο κράτος μέλος, συνοδεύονται από υγειονομικό πιστοποιητικό, σύμφωνα με το υπόδειγμα του παραρτήματος Γ της οδηγίας 90/426/ΕΟΚ του Συμβουλίου. Το εν λόγω πιστοποιητικό εκδίδεται μόνο για ιπποειδή που προέρχονται από μια εκμετάλλευση που δεν αποτελεί το αντικείμενο επίσημης απαγόρευσης, σύμφωνα με το άρθρο 4 ή το άρθρο 5 της οδηγίας 85/511/ΕΟΚ του Συμβουλίου.

2. Επιπλέον, προκειμένου να πιστοποιηθεί το ιπποειδές, σύμφωνα με τις διατάξεις της πρώτης υποπαραγράφου, ο πιστοποιών επίσημος κτηνίατρος πρέπει:

- να επιθεωρεί και να πιστοποιεί το ιπποειδές μόνο εφόσον έχουν αφαιρεθεί από το ζώο, κατά το δυνατόν, περιττώματα, ακαθαρσίες και χώματα και οι οπλές του έχουν καθαριστεί και απολυμανθεί ικανοποιητικά για τον επίσημο κτηνίατρο, και

- να διασφαλίζει ότι ο ιδιοκτήτης του ζώου ή ο εκπρόσωπος του ιδιοκτήτη, έχει λάβει γραπτή δήλωση ότι το ιπποειδές θα παραμείνει στην εκμετάλλευση μέχρι την αποστολή του στον τόπο προορισμού που αναφέρεται στο υγειονομικό πιστοποιητικό, χωρίς να σταματήσει σε οποιαδήποτε εκμετάλλευση που αποτελεί το αντικείμενο επίσημων απαγορεύσεων, σύμφωνα με το άρθρο 4 ή το άρθρο 5 της οδηγίας 85/511/ΕΟΚ του Συμβουλίου.

3. Το υγειονομικό πιστοποιητικό που συνοδεύει το ιπποειδές που αποστέλλεται από το Ηνωμένο Βασίλειο σε άλλο κράτος μέλος, σύμφωνα με τις διατάξεις της πρώτης υποπαραγράφου, φέρει την ακόλουθη ένδειξη: "Ιπποειδή που πληρούν τις διατάξεις της απόφασης 2001/356/ΕΚ της Επιτροπής, της 4ης Μαΐου 2001, σχετικά με ορισμένα μέτρα προστασίας από τον αφθώδη πυρετό στο Ηνωμένο Βασίλειο."

Άρθρο 13

1. Τα κράτη μέλη, εκτός του Ηνωμένου Βασιλείου, δεν αποστέλλουν ζώντα ζώα ευπαθών στη νόσο ειδών, στο τμήμα της επικράτειας του Ηνωμένου Βασιλείου που αναφέρεται στο παράρτημα Ι.

2. Τα κράτη μέλη συνεργάζονται για τον έλεγχο των προσωπικών αποσκευών των επιβατών που ταξιδεύουν από τα τμήματα εκείνα του Ηνωμένου Βασιλείου που αναφέρονται στο παράρτημα Ι, καθώς και στο πλαίσιο ενημερωτικών εκστρατειών που διεξάγονται για την πρόληψη της εισαγωγής προϊόντων ζωικής προέλευσης στην επικράτεια των λοιπών κρατών μελών εκτός του Ηνωμένου Βασιλείου.

Άρθρο 14

1. Οποιαδήποτε αναφορά στις αποφάσεις 2001/172/ΕΟΚ και 2001/356/ΕΚ, ερμηνεύεται ως αναφορά στην παρούσα απόφαση.

2. Η απόφαση 2001/356/ΕΚ της Επιτροπής καταργείται.

Άρθρο 15

Τα κράτη μέλη τροποποιούν τα μέτρα που εφαρμόζουν στις εμπορικές συναλλαγές, κατά τρόπο που να συνάδουν προς την παρούσα απόφαση. Ενημερώνουν αμέσως την Επιτροπή σχετικά.

Άρθρο 16

Η παρούσα απόφαση αρχίζει να εφαρμόζεται από τις 22 Οκτωβρίου 2001 και μέχρι τα μεσάνυχτα της 31ης Δεκεμβρίου 2001.

Άρθρο 17

Η παρούσα απόφαση απευθύνεται στα κράτη μέλη.

Βρυξέλλες, 19 Οκτωβρίου 2001.

Για την Επιτροπή

David Byrne

Μέλος της Επιτροπής

(1) ΕΕ L 224 της 18.8.1990, σ. 29.

(2) ΕΕ L 62 της 15.3.1993, σ. 49.

(3) ΕΕ L 395 της 30.12.1989, σ. 13.

(4) ΕΕ L 315 της 26.11.1985, σ. 11.

(5) ΕΕ L 125 της 5.5.2001, σ. 46.

(6) ΕΕ L 261 της 29.9.2001, σ. 67.

(7) ΕΕ 121 της 29.7.1964, σ. 1977/64.

(8) ΕΕ L 163 της 4.7.2000, σ. 35.

(9) ΕΕ L 46 της 19.2.1991, σ. 19.

(10) ΕΕ L 371 της 31.12.1994, σ. 14.

(11) ΕΕ 121 της 29.7.1964, σ. 2012/64.

(12) ΕΕ L 243 της 11.10.1995, σ. 7.

(13) ΕΕ L 368 της 31.12.1994, σ. 10.

(14) ΕΕ L 268 της 24.9.1991, σ. 41.

(15) ΕΕ L 47 της 21.2.1980, σ. 4.

(16) ΕΕ L 26 της 31.1.1977, σ. 85.

(17) ΕΕ L 10 της 16.1.1998, σ. 25.

(18) ΕΕ L 62 της 15.3.1993, σ. 49.

(19) ΕΕ L 2 της 5.1.2001, σ. 27.

(20) ΕΕ L 194 της 22.7.1988, σ. 10.

(21) ΕΕ L 302 της 19.10.1989, σ. 1.

(22) ΕΕ L 224 της 18.8.1990, σ. 62.

(23) ΕΕ L 13 της 19.1.2000, σ. 21.

(24) ΕΕ L 224 της 18.8.1990, σ. 42.

(25) ΕΕ L 102 της 12.4.2001, σ. 63.

(26) ΕΕ L 104 της 13.4.2001, σ. 6.

(27) ΕΕ L 122 της 3.5.2001, σ. 31.

(28) HACCP = Hazard Analysis and Critical Control Points (Ανάλυση Κινδύνου και Κρίσιμα Σημεία Ελέγχου).

ΠΑΡΑΡΤΗΜΑ I

Ηνωμένο Βασίλειο, εκτός της Βόρειας Ιρλανδίας και της Isle of Man

ΠΑΡΑΡΤΗΜΑ II

Ηνωμένο Βασίλειο, εκτός της Βόρειας Ιρλανδίας και της Isle of Man

ΠΑΡΑΡΤΗΜΑ III

>ΘΕΣΗ ΠΙΝΑΚΑ>

ADNS= Animal Disease Notification System Code Κωδικός του συστήματος κοινοποίησης ασθενειών των ζώων (Απόφαση 2000/807/ΕΚ)

LVU= Local Veterinary Unit Code Κωδικός τοπικής κτηνιατρικής μονάδας (Απόφαση 2000/287/ΕΚ)